## Rješenje Agencije za zaštitu tržišnog natjecanja Klasa: UP/I 030-02/98-01/66 od 13

### NN 91/1999 (9.9.1999.), Rješenje Agencije za zaštitu tržišnog natjecanja Klasa: UP/I 030-02/98-01/66 od 13

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), u upravnoj stvari ocjene koncentracije
poduzetnika, po prijavi koju je podnio poduzetnik Privredna banka Zagreb
d.d., sa sjedištem u Zagrebu, Račkoga 6, zastupan po članovima Uprave g.
Ivanu Kroli i g. Franji Filipoviću, u predmetu koncentracije poduzetnika
Privredne banke Zagreb d.d. i Riadria banke d.d., sa sjedištem u Rijeci,
Đure Šporera 3, zastupane po predsjedniku Uprave Mladenu Šticu, temeljem
odluke Savjeta Agencije za zaštitu tržišnog natjecanja, donesene na 25.
sjednici 9. ožujka 1999. (članak 30. stavak 2. točka 3. i stavak 3. Zakona
o zaštiti tržišnog natjecanja), ravnateljica Agencije za zaštitu tržišnog
natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem dionica poduzetnika
Riadria banke d.d., sa sjedištem u Rijeci, Đure Šporera 3, od strane poduzetnika
Privredne banke Zagreb d.d., sa sjedištem u Zagrebu, Račkoga 6.

II. Koncentracija poduzetnika iz točke I. izreke ovoga rješenja upisuje
se u Upisnik o koncentracijama.

III. Obvezuju se sudionici koncentracije iz točke I. izreke, kao i s
njima povezana društva, da Agenciji za zaštitu tržišnog natjecanja dostavljaju
obavijesti o svakom stjecanju udjela u drugim poduzetnicima.

Rok izvršenja: najkasnije 30 dana prije namjeravanog stjecanja - trajno.

IV. Ovo rješenje bit će objavljeno u "Narodnim novinama".

Obrazloženje

1. Na poziv Agencije za zaštitu tržišnog natjecanja (dalje: Agencija)
od 15. rujna 1998. i 2. prosinca 1998. poduzetnik Privredna banka Zagreb
d.d., sa sjedištem u Zagrebu, Račkoga 6, zastupan po članovima Uprave g.
Ivanu Kroli i g. Franji Filipoviću, (dalje: podnositelj prijave / PBZ d.d.
Zagreb), podnio je Agenciji dopisom od 30. rujna 1998., te dopunom od 10.
prosinca 1998. prijavu koncentracije poduzetnika nastalu stjecanjem većinskog
udjela i većinskog prava odlučivanja u poduzetniku Riadria banka d.d.,
sa sjedištem u Rijeci, Đure Šporera 3, zastupanog po predsjedniku Uprave
g. Mladenu Šticu (dalje: RIADRIA BANKA d.d. Rijeka), od strane podnositelja
prijave - PBZ d.d. Zagreb.

Utvrđeno je da je podnositelj prijave - PBZ d.d. Zagreb dopunom prijave
koncentracije od 10. prosinca 1998. dostavio sve podatke propisane člankom
7. Pravilnika o načinu vođenja Upisnika o koncentracijama ("Narodne novine",
broj 30/97; dalje: Pravilnik), te da je ista podnesena Agenciji radi ocjene
i upisa u Upisnik o koncentracijama, sukladno članku 22. i članku 23. stavku
1. Zakona o zaštiti tržišnog natjecanja ("Narodne novine", br. 48/95, 52/97
i 89/98; dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o namirenju tražbine koji je
sklopljen 27. ožujka 1998. u Zagrebu između poduzetnika PBZ d.d. Zagreb,
zastupanog po predsjedniku Uprave, mr. Boži Prki, i poduzetnika CROATIA
LINE d.d., sa sjedištem u Rijeci, Riva 8, zastupanog po članu uprave -
generalnom direktoru g. Dariu Vukiću. Predmet ugovora bilo je namirenje
tražbine PBZ d.d. Zagreb koja proizlazi iz Ugovora o kratkoročnom deviznom
kreditu broj: 2375/97 koji je sklopljen 13. lipnja 1997., te Ugovora o
kratkoročnom deviznom kreditu broj: 2489/97 od 31. prosinca 1997. Rečeni
Ugovori sklopljeni su između poduzetnika PBZ d.d. Zagreb i CROATIA LINE
d.d. Rijeka.

Na dan 28. veljače 1998. godine ugovorne strane su utvrdile da je stanje
dospjelih i nedospjelih tražbina temeljem rečenih Ugovora poduzetnika PBZ
d.d. Zagreb prema CROATIA LINE d.d. Rijeka iznosilo 18.027.000,00 kuna.

Slijedom iznijetog, poduzetnika CROATIA LINE d.d. Rijeka je u zamjenu
za namirenje tražbine prema PBZ d.d. Zagreb, a kao dotadašnji imatelj dionica
RIADRIA BANKE d.d. Rijeka prenio banci dionice RIADRIA BANKE d.d. Rijeka,
a PBZ d.d. Zagreb je preuzeo od CROATIA LINE d.d. Rijeka 60.090 redovnih
dionica RIADRIA BANKE d.d. Rijeka, i to 8.050 dionica I. emisije kontrolnih
brojeva od 1721 do 9770 i 52.040 dionica II. emisije kontrolnih brojeva
od 96491 do 148530. Sve dionice su serije "A", svaka nominalnog iznosa
od 300,00 kuna, odnosno ukupnog nominalnog iznosa od 18.027.000,00 kuna,
od kojih svaka daje pravo na jedan glas u skupštini RIADRIA BANKE d.d.
Rijeka.

Preuzete dionice čine 10,87% udjela u temeljnom kapitalu RIADRIA BANKE
d.d. Rijeka.

b) Pravni temelj stjecanja prevladavajućeg utjecaja koji ima podnositelj
prijave PBZ d.d. Zagreb u poduzetniku RIADRIA BANKA d.d. Rijeka:

- Temeljem rješenja HRVATSKE NARODNE BANKE broj: Zbr. 478/98 od 26.
kolovoza 1998. izdana je suglasnost PBZ d.d. Zagreb za stjecanje 10,87%
dionica s pravom glasa u Skupštini RIADRIA BANKE d.d. Rijeka, kako bi poduzetnik
CROATIA LINE d.d. Rijeka podmirio svoje kreditne obveze prema PBZ d.d.
Zagreb i omogućio PBZ d.d. Zagreb da na ovaj način naplati svoje potraživanje,
ali uz uvjet da je PBZ d.d. Zagreb obvezna prodati te dionice u roku od
godine dana od dana stjecanja.

Danom izdanja rečenog rješenja HRVATSKE NARODNE BANKE stupio je na snagu
i rečeni Ugovor o namirenju tražbine od 27. ožujka 1998. Temeljem tog Ugovora
PBZ d.d. Zagreb upisala je preuzete dionice u knjigu dionica RIADRIA BANKE
d.d. Rijeka, te iz potvrde dostavljene Agenciji proizlazi da je na dan
30. studenoga 1998. PBZ d.d. Zagreb upisana kao imatelj 354.160 dionica
u temeljnom kapitalu RIADRIA BANKE d.d. Rijeka, što iznosi 106.248.000,00
kuna, odnosno 64,08%.

c) Ukupni godišnji promet sudionika koncentracije u obračunskom razdoblju
koje je prethodilo koncentraciji (prema godišnjim financijskim izvješćima
sudionika koncentracije za 1997. godinu) iznosi:

|  |  |
| --- | --- |
| **Sudionik       koncentracije** | **Ukupni godišnji promet sudionika         koncentracije u godini koja je prethodila               nastanku koncentracije (1997.)** |
| PBZ d.d. | 1.625.300.000,00 kuna\* |
| RIADRIA     BANKA d.d. | 103.457.500,00 kuna\*\* |
| Ukupno | 1.728.757.500,00 kuna |

Sukladno odredbi članka 22. stavka 1. točke 1. ZZTN, s obzirom na ukupni
godišnji promet sudionika koncentracije ostvaren u godini koja je prethodila
nastanku koncentracije (1997. godina) koji iznosi 1.728.757.500,00 kuna,
nastala je koncentracija poduzetnika koja podliježe obveznoj prijavi radi
ocjene i upisa u Upisnik o koncentracijama.

d) Tržište ili dio tržišta na kojem djeluje tržišna snaga sudionika
koncentracije, u smislu odredaba članka 19. ZZTN (dalje: mjerodavno tržište)
u konkretnom je slučaju utvrđeno kao djelatnost komercijalnog bankovnog
poslovanja na bankovnom tržištu Primorsko-goranske županije, Istarske županije
i Ličko-senjske županije.

S obzirom na to da specificirani statistički podaci za navedeni dio
tržišta komercijalnog poslovanja ne postoje, Agencija je uzela u obradu
cjelokupno tržište komercijalnog bankovnog poslovanja Republike Hrvatske.

aa) Položaj PBZ d.d. Zagreb i RIADRIA BANKE d.d. Rijeka na tržištu komercijalnog
bankarstva RH - 1997:

aaa) prema ukupnoj aktivi:

|  |  |  |  |
| --- | --- | --- | --- |
| **Red.      br.** | **Ime banke** | **Visina aktive** | **1/10 aktive** |
| 1 | PBZ d.d. | 16,253,000,000.00 | 1.625,300,000.00 |
| 2 | Riadria | 1,034,575,000.00 | 103,457,500.00 |
| 3 | Ukupno PBZ d.d.    i Riadria | 17,287.575,000.00 | 1.728,757,500,00 |
| 4 | Ostali | 76,837,063,000.00 | 7,683,706,300.00 |
| 5 | Ukupno u RH | 94,124,638,000.00 | 9,412,463,800.00 |

|  |  |  |  |
| --- | --- | --- | --- |
| **Red.      br.** | **Ime banke** | **1/10 aktive** | **Udio u 1/10      uk. aktive** |
| 1 | PBZ d.d. | 1,625,300,000.00 | 17.27% |
| 2 | Riadria | 103,457,500.00 | 1.10% |
| 3 | Ukupno PBZ d.d     .    i Riadria | 1,728,757,500.00 | 18.37% |
| 4 | Ostali | 7,683,706,300.00 | 81.63% |
| 5 | Ukupno u RH | 9,412,463,800.00 | 100.00% |

bbb) prema visini ukupnog prihoda:

|  |  |  |  |
| --- | --- | --- | --- |
| **Red.      br.** | **Ime banke** | **prihod '97.** | **Udio u uk.     prihodu '97.** |
| 1 | PBZ d.d. | 1,317,927,000.00 | 13,68% |
| 2 | Riadria | 106,227,000.00 | 1.10% |
| 3 | Ukupno PBZ d.d     .    i Riadria | 1,424,154,000.00 | 14.78% |
| 4 | Ostali | 8,209,251,000.00 | 85.22% |
| 5 | Ukupno u RH | 9,633,405,000.00 | 100.00% |

e) Podnositelj prijave PBZ d.d. Zagreb koncentraciju obrazlaže sljedećim
pravnim i gospodarskim razlozima:

U izvješću uprave PBZ d.d. Zagreb od 28. rujna 1998. podnositelj prijave
navodi da je RIADRIA BANKA d.d. Rijeka osnovana 18. siječnja 1992. godine
pod nazivom ADRIA BANKA d.d. Rijeka (kasnije je promijenila naziv u RIADRIA
BANKA d.d. Rijeka) s osnovnom orijentacijom na praćenje brodogradnje i
turizma u primorsko-istarskoj regiji. Jedan od osnivač Adria banke d.d.
Rijeka bila je i PBZ d.d. Zagreb. RIADRIA BANKA d.d. Rijeka posluje u poslovnom
prostoru u vlasništvu Adriainvestinga d.d. Rijeka (RIADRIA BANKA d.d. Rijeka
je imatelj dionica u visini od 94,04% temeljnog kapitala Adriainvestinga
d.d.).

PBZ d.d. Zagreb je prije stjecanja dionica RIADRIA BANKE d.d. Rijeka
od CROATIA LINE d.d. Rijeka, bila imatelj 294.070 dionica RIADRIA BANKE
d.d. Rijeka ukupnog nominalnog iznosa 88.221.000,00 kuna, što je iznosilo
53,21% temeljnog kapitala RIADRIA BANKE d.d. Rijeka.

Sklapanjem Ugovora o namirenju tražbine od 27. ožujka 1998. CROATIA
LINE d.d. Rijeka podmirio je kreditne obveze prema PBZ d.d. Zagreb prijenosom
60.090 dionica RIADRIA BANKE d.d. Rijeka, nominalnog iznosa 18.027.000,00
kuna.

Podnositelj prijave na kraju navodi da stjecanjem novih 10,87% temeljnog
kapitala RIADRIA BANKE d.d. Rijeka nije bila prvenstvena namjera PBZ d.d.
Zagreb, već isključivo namirenje dijela potraživanja od CROATIA LINE d.d.
Rijeka. Uprava PBZ d.d. Zagreb procjenjuje dionice RIADRIA BANKE d.d. Rijeka
kao kvalitetnu aktivu i manje rizičan plasman nego što je to plasman u
CROATIA LINE d.d. Rijeka, te navodi da je PBZ d.d. Zagreb na ovaj način
samo vršio restrukturiranje svoje aktive smanjujući rizičnost plasmana.

U izvješću se također navodi da je Hrvatska narodna banka 26. kolovoza
1998. dala suglasnost PBZ d.d. Zagreb za stjecanje 10,87% dionica RIADRIA
BANKE d.d. Rijeka, ali uz obvezu da iste proda u roku od godine dana od
dana stjecanja.

f) S obzirom na broj zaposlenih u poduzetnicima-sudionicima koncentracije
stanje na dan 31. kolovoza 1998. je sljedeće:

- PBZ d.d. Zagreb: 3453 zaposlenika

- RIADRIA BANKA d.d. Rijeka 350 zaposlenika

g) Istraživanja i ulaganja u razvoj provedena u poduzetnicima - sudionicima
koncentracije su sljedeća:

U RIADRIA BANCI d.d. Rijeka nije bilo značajnijih istraživanja i ulaganja
u razvoj.

Dana 20. siječnja 1998. Državna agencija za osiguranje štednih uloga
i sanaciju banaka donijela je odluku o dokapitalizaciji PBZ d.d. Zagreb
u iznosu od 1.463.000,000,00 kuna.

h) Struktura vlasništva nakon koncentracije u poduzetniku u kojem se
stječe prevladavajući utjecaj:

Udjeli u temeljnom kapitalu RIADRIA BANKE d.d. Rijeka su sljedeći:

PBZ d.d. Zagreb - 64,08%

Adriainvesting d.d. Rijeka - 3,94%

Finvest Corp d.d. Čabar - 6,44%

Ostale pravne osobe - 19,49%

Građani - 8,16%

i) Udjel u tržištu sudionika koncentracije i nakon provedene koncentracije
poduzetnika koji stječe prevladavajući utjecaj:

Udjel RIADRIA BANKE d.d. Rijeka na mjerodavnom tržištu na području Primorsko-goranske
županije, Istarske županije i Ličko-senjske županije iznosi približno 10%.

Udjel PBZ d.d. Zagreb na tom tržištu na kojem učinak koncentracije djeluje
nije se znatno promijenio nakon stjecanja dodatnih 10,87% temeljnog kapitala
RIADRIA BANKE d.d. Rijeka.

j) Vlastita mreža distribucije.

PBZ d.d. Zagreb ima 15 podružnica, 81 poslovnicu, odnosno 64 ispostava
na području Republike Hrvatske.

Na području Primorsko-goranske županije, Istarske županije i Ličko-senjske
županije poslovnu mrežu PBZ d.d. Zagreb čini podružnica Rijeka te sljedeće
poslovnice: Kolodvor, Kosi toranj, Marinići, Omišalj, Opatija i Rupe.

Poslovnu mrežu RIADRIA BANKE d.d. Rijeka čini sjedište u Rijeci i 20
ekspozitura u sljedećim mjestima: Pula, Crikvenica, Rovinj, Novi Vinodolski,
Delnice, Rab, Opatija, Malinska, Labin, Ravna Gora, Dražice, Punat, Mali
Lošinj, Senj, Martinšnica i Nerezine.

k) Popis drugih poduzetnika na mjerodavnom tržištu u kojima poduzetnici
sudionici koncentracije svaki pojedinačno ili skupno imaju 10% ili više
prava glasa ili udjela u temeljnom kapitalu.

Po zahtjevu podnositelja prijave, podaci izuzeti od objavljivanja.\*

3. Razmatrajući iznijete činjenice vezane uz ocjenjivanje prijavljene
koncentracije poduzetnika, Savjet za zaštitu tržišnog natjecanja, sukladno
svojim ovlastima iz članka 30. stavka 2. točke 3. ZZTN, na 25. sjednici
9. ožujka 1999. ocijenio je:

a) Sukladno odredbi članka 22. stavka 1. točke 1. ZZTN, s obzirom na
ukupni godišnji promet sudionika koncentracije ostvaren pružanjem usluga
u godini koja je prethodila nastanku koncentracije (1997. godina) koji
iznosi 1.728.757.500,00 nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama.

b) Koncentracija je ocijenjena dopuštenom.

Pri donošenju takve ocjene Savjet je naročito uzeo u obzir sljedeće
razloge:

aa) Novih 10,87% udjela u temeljnom kapitalu RIADRIA BANKE d.d. Rijeka
osigurava PBZ d.d. Zagreb nova upravljačka prava, ali ne mijenja bitnije
utjecaj PBZ d.d. Zagreb u RIADRIA BANCI d.d. Rijeka.

bb) Predmetna koncentracija nema značajniji utjecaj s gledišta korisnika
usluga RIADRIA BANKE d.d. Rijeka. Ovom koncentracijom PBZ d.d. Zagreb povećao
je svoj udio u temeljnom kapitalu RIADRIA BANKE d.d. Rijeka s 53,21% na
64,08%, ali nije osiguran dodatni kapital RIADRIA BANCI d.d. Rijeka.

Posredne pogodnosti s gledišta interesa potrošača mogu se eventualno
ogledati u povećanju kvalitete pružanja usluga RIADRIA BANKE d.d. Rijeka
zbog jače povezanosti s financijski jačim i stabilnijim partnerom.

c) Budući da je poduzetnik PBZ d.d. Zagreb prije provođenja predmetne
koncentracije bio imatelj dionica RIADRIA BANKE d.d. Rijeka u visini od
53,21% temeljnog kapitala, ocijenjeno je da provođenjem ove koncentracije
ne dolazi do stvaranja novog ili jačanja postojećeg vladajućeg položaja
poduzetnika na mjerodavnom tržištu, osobito ne na način da bi se provođenjem
ove koncentracije znatno ili trajno ograničilo ili ukinulo slobodno tržišno
natjecanje.

Slijedom iznijetoga, odlučeno je kao u točki I. izreke ovog rješenja.

d) Prema utvrđenom činjeničnom stanju Agencija prijavljenu koncentraciju
ocijenjenu kao dopuštenu upisuje u Upisnik o koncentracijama sukladno članku
23. ZZTN, kao što je odlučeno točkom II. izreke ovoga rješenja.

e) U cilju praćenja ove koncentracije, sukladno članku 36. stavku 2.
ZZTN, sudionici koncentracije (uključujući i sva sadašnja i buduća s njima
povezana društva) obvezni su Agenciji dostavljati obavijesti o svakoj namjeri
stjecanja udjela u drugim poduzetnicima, kao što je navedeno u točki III.
izreke ovoga rješenja.

4. Temeljem članka 37.a stavak 1. ZZTN rješenja Agencije objavljuju
se u "Narodnim novinama", te je odlučeno kao u točki IV. izreke ovoga rješenja.

5. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na poduzetnike-sudionike koncentracije,
sukladno članku 40. stavak 1. točka 4. ZZTN, te primjenu kaznenih odredbi
na njihove odgovorne osobe predviđene člankom 40. stavkom 2. ZZTN.

**UPUTA O PRAVNOM LIJEKU**

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN, pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: UP/I-030-02/98-01/66
Urbroj: 580-02-99-5
Zagreb, 13. srpnja 1999.

Ravnateljica
**dr. Deša Mlikotin Tomić,** v. r.

Rješenje, NN 91/1999-1580
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)